Kommandósnak öltözött férfiak raboltak ki egy balatonfüredi étteremtulajdonost
Rendőrnek adta ki magát az a három férfi, aki arra hivatkozva jutott be egy balatonfüredi vállalkozó lakásába, hogy egy bűncselekmény ügyében kell házkutatást tartania. A fegyveres férfiak megbilincselték az étteremtulajdonost, és több millió forintot raboltak el tőle.
Fegyverrel rabolta ki három kommandósnak öltözött férfi a balatonfüredi  Balaton étterem vezetőjét. A vállalkozót kedd hajnalban füredi lakása előtt várták a tettesek, és - rendőröknek kiadva magukat - azt mondták, hogy egy bűncselekmény miatt akarják meghallgatni, és házkutatást tartanak nála, írja a Police.hu.

A lakásba bejutva különböző értékeket és több millió forintot loptak el. A vállalkozót megbilincselték, beültették a saját kocsijába, és azt mondták neki, hogy beviszik a füredi rendőrkapitányságra. A rablók azonban néhány száz méter után megálltak, kiszálltak a vállalkozó kocsijából, és távoztak.

A Veszprém Megyei Rendőr-főkapitányság fegyveres rablás bűntette miatt indított nyomozást ismeretlen tettesek ellen.
Itthon kékfény étteremtulajdonos rablás Balatonfüred kommandós